**Білет № 4**

**Пытанне 1. *Утварэнне Вялікага Княства Літоўскага: прычыны аб'яднання беларускіх і літоўскіх зямель у адной дзяржаве, шляхі ўваходжання беларускіх зямель у ВКЛ***

У сярэдзіне ХІІІ ст. ва Усходняй Еўропе ўтварылася новая дзяржава. У яе ўвайшлі літоўскія і частка беларускіх (≪рускіх≫) зямель. Таму пазней дзяржава атрымала назву ≪Вялікае Княства Літоўскае і Рускае≫. Часцей яе называлі проста ≪Вялікае Княства Літоўскае≫.

Якія ж былі перадумовы ўтварэння Вялікага Княства? Перш за ўсё гэта суседства ў басейне р. Нёман усходнеславянскіх і балцкіх плямёнаў. Славяне і балты знаходзіліся на розных узроўнях развіцця. На славянскіх землях існавалі багатыя гарады з развітымі рамёствамі. Тут былі даўнія традыцыі дзяржаўнай арганізацыі. Усім гэтым не маглі пахваліцца балты. Але затое яны славіліся як грозныя воіны, якіх баяліся ворагі.

На землях балтаў вылучаліся дзве вобласці — Аўкштайція і Жамойць. Адзін з раёнаў Аўкштайціі называўся Літва. Ён стаў цэнтрам аб’яднання балцкіх плямёнаў.

Літоўцы паспяхова ваявалі з крыжакамі. У 1236 г. яны разбілі ордэн мечаносцаў пад Шаўлямі. Пасля гэтага ордэн ужо не мог існаваць як самастойная дзяржава. Рэшткі яго былі далучаны да больш моцнага Тэўтонскага ордэна. Ён знаходзіўся на захад ад Літвы — у Прусіі.

Поспехі Літвы прыцягвалі да яе беларускія землі, якія таксама змагаліся з крыжакамі. У сярэдзіне ХІІІ ст. над Усходняй Еўропай навісла новая пагроза. У выніку мангольскага нашэсця большасць зямель Русі была захоплена. Для беларускіх зямель пошук моцных саюзнікаў стаў жыццёва неабходным.

Наступнай перадумовай з’яўлення дзяржавы стала гаспадарчае ўзвышэнне Беларускага Панямоння. Гэта быў край развітой сельскай гаспадаркі, рамёстваў і гандлю. Тут знаходзіліся гарады Новагародак (цяпер Навагрудак), Слонім, Ваўкавыск і інш. Панямонне было адным з найбольш спакойных рэгіёнаў на землях Русі. Крыжакі і татара-манголы доўгі час нават не дасягалі яго тэрыторыі.

Кантакты славян і балтаў былі ў Панямонні асабліва цеснымі. Мясцовыя купцы і рамеснікі бачылі ў Літве не канкурэнта, а саюзніка ў барацьбе з ворагамі. Яны спакойна ўспрымалі ўмацаванне ў беларускіх гарадах улады літоўскіх князёў. Часам гараджане самі запрашалі іх на княжанне.

Адным з самых магутных літоўскіх князёў быў Міндоўг. Ён змог падпарадкаваць сабе іншых літоўскіх валадароў. У сярэдзіне ХІІІ ст. князь Міндоўг пашырыў сваю ўладу на Беларускае Панямонне.

Узвышэнне Міндоўга выклікала незадаволенасць іншых літоўскіх князёў. Яны ўзнялі супраць яго мяцеж. Мяцежнікаў падтрымалі крыжакі і галіцка-валынскія князі. Аднак Міндоўг разбурыў небяспечны саюз. Ён прыняў каталіцтва і ў **1253 г. каранаваўся ў Новагародку**. Каралеўскую карону прыслаў Міндоўгу самПапа Рымскі. Каранацыя Міндоўга можа лічыцца **афіцыйнай датай утварэння Вялікага Княства Літоўскага (ВКЛ).**

Каб заключыць мір з крыжакамі, Міндоўгчасова аддаў ім частку Жамойці. Давялося таксама адмовіцца ад Новагародка, Ваўкавыскаі Слоніма. Яны былі перададзены Раману, сыну галіцка-валынскага князя Данілы. За яго другога сына, Шварна, Міндоўг аддаў сваю дачку. Пасля гэтага ён расправіўся з мяцежнымі літоўскімі князямі і вярнуў сабе Новагародак. Галіцка-валынскія князі спрабавалі аслабіць уладу Міндоўга пры дапамозе мангола-татараў. Аднак іх паход на Літву і Беларускае Панямонне значных поспехаў не прынёс.

Насельніцтва перададзенай крыжакам Жамойці не жадала скарыцца ворагу. У 1260 г. жамойты разбілі крыжакоў у бітве каля возера Дурбе. На землях Тэўтонскага ордэна выбухнула паўстанне.

Пасля гэтага Міндоўг разарваў пагадненне з крыжакамі. Ён уступіў у саюз з Аляксандрам Неўскім, князямі Полацка і Віцебска. Аднак супраць яго арганізавалі новую змову. У 1263 г. Міндоўг быў забіты. На чале дзяржавы стаў адзін са змоўшчыкаў — жамойцкі князь Транята.

Становішча маладой дзяржавы было нялёгкім. Знешняя небяспека ўскладнялася ўнутранай барацьбой. ВКЛ фактычна страціла беларускія землі. Дзяржава магла ператварыцца ў дробнае, чыста балцкае княства.

У гэтых абставінах рашучасць праявіў сын Міндоўга Войшалк. З дапамогай пінскіх князёў ён падпарадкаваў сабе Новагародак. Затым пры падтрымцы навагрудчан ён падначаліў Літву. Такім чынам, жыхары беларускіх зямель адыгралі ключавую ролю ў вяртанні дзяржаве адзінства.

Аднаўленне ВКЛ мела не меншае значэнне, чым яго ўтварэнне. Калі б пінчукі і навагрудчане не падтрымалі Войшалка, сумесная балта-славянская дзяржава магла б знікнуць. Такім чынам, продкі беларусаў адыгралі галоўную ролю ў яе захаванні.

Хутка Войшалк сышоў у манастыр. Князі, якія кіравалі пасля яго, здолелі пашырыць сваю ўладу на ўсё Верхняе Панямонне. У канцыXIII ст. вялікім князем стаў Віцень, які кіраваў да 1316 г. Яго ўлада была досыць трывалай. Значная частка беларускіх зямель знаходзілася ўжо ў складзе Вялікага Княства Літоўскага.

**Шляхі ўключэння беларускіх зямель у склад ВКЛ**. Да канца ХІV ст. у склад Вялікага Княства Літоўскага ўвайшлі ўсе беларускія землі. Гэта адбывалася рознымі шляхамі. Часам мясцовыя жыхары бачылі ў літоўскіх уладарах надзейную абарону ад ворагаў.

Таму яны самі запрашалі іх да сябе на княжанне. Тады з літоўскімі князямі заключаліся спецыяльныя дагаворы. Яны гарантавалі беларускім землям захаванне даўніх парадкаў.

Са згоды мясцовых жыхароў апынуўся пад уладай ВКЛ Полацк. Добраахвотна ўвайшла ў склад ВКЛ і Віцебская зямля. Аднак яна была далучана да Вялікага Княства дзякуючы шлюбу. Віцебскі князь аддаў сваю дачку за літоўскага князя Альгерда. Пасля яго смерці Альгерд стаў княжыць у Віцебску.

Некаторыя землі былі далучаны ваенным шляхам. У 1362 г. войскі ВКЛ у бітве на рацэ Сіняя Вада (Сінія Воды) разбілі татарскія сілы. Гэта было першае буйное паражэнне татараў ва Усходняй Еўропе. Яно паклала пачатак вызваленню рускіх зямель ад ардынскага ярма. Улада ВКЛ замацавалася на большай частцы ўкраінскіх зямель.

Уваходжанне беларускіх зямель у ВКЛ было прагрэсіўнай з’явай. Мясцовыя жыхары атрымлівалі надзейную абарону ад знешняга ворага. Пры гэтым яны захоўвалі свой лад, традыцыі і веру бацькоў. Ва ўнутраныя справы славянскіх княстваў вярхоўная ўлада амаль не ўмешвалася. Гэтым тлумачыцца хуткае далучэнне да ВКЛ новых тэрыторый Русі.

Пасля смерці Віценя ў 1316 г. княжацкі трон заняў яго брат Гедзімін. Пры ім ВКЛ ператварылася ў адзін з галоўных цэнтраў аб’яднання ўсходнеславянскіх зямель. Гедзімін праводзіў мудрую ўнутраную і знешнюю палітыку. Ён супрацьстаяў крыжацкай і татарскай агрэсіі. Пры ім актывізаваліся кантакты з Заходняй Еўропай. Адтуль ён запрашаў рамеснікаў і гандляроў. У часы Гедзіміна ВКЛ упершыню ўступіла ў антыгерманскі саюз з Польшчай.

У 1323 г. Гедзімін перанёс сталіцу дзяржавы ў Вільню (цяперашні Вільнюс — сталіца Літоўскай Рэспублікі). Гедзімін называў сябе ≪кароль ліцвінаў і русінаў≫. Вядучае месца ў Вялікім Княстве заняла славянская культура. Старабеларуская мова стала тут афіцыйнай. Пры Гедзіміне большая частка Беларусі апынулася ў складзе ВКЛ. Тры чвэрці насельніцтва дзяржавы складалі продкі сучасных беларусаў.

Пасля смерці Гедзіміна ў 1341 г. трон заняў ягоны сын Яўнут. Але браты Яўнута Альгерд і Кейстут пазбавілі яго ўлады. У 1345 г. вялікім князем стаў Альгерд. Ён валадарыў у згодзе з Кейстутам, якому была перададзена ў кіраванне заходняя частка дзяржавы. Дзейнасць Кейстута была скіравана найперш на барацьбу з крыжакамі. Усходняй часткай дзяржавы кіраваў Альгерд. Ён стараўся пашырыць межы ВКЛ на ўсходзе. У барацьбе за "рускія землі" Альгерду давялося сутыкнуцца з Залатой Ардой. Яна лічыла гэтую тэрыторыю сваім уладаннем.

Няпроста складваліся адносіны і з Маскоўскім княствам. Яно таксама стала прэтэндаваць на ролю аб’яднальніка Русі.

За час княжання Альгерда (1345—1377) тэрыторыя ВКЛ павялічылася ў два разы. Аб’яднанне ўсходнеславянскіх княстваў стала галоўнай задачай дзяржавы. Гэта было карысна для беларускіх зямель. Яны занялі цэнтральнае месца ў краіне. Выгоднае размяшчэнне спрыяла развіццю эканомікі і культуры. Тым самым забяспечвалася вядучая роля беларускіх зямель у Вялікім Княстве.